KIRJALLINEN KYSYMYS E-3713/01

esittäjä(t): Jonas Sjöstedt (GUE/NGL) komissiolle

(17. tammikuuta 2002)

Aihe: Komission entisten virkamiesten konsulttitehtävät

Komission entinen jäsen Martin Bangemann siirtyi yksityiselle sektorille espanjalaisen teleyhtiön Telefonican palvelukseen suuripalkkaiseksi konsultiksi ja hallituksen jäseneksi. Bangemannin komissaarikaudellaan hankkimaa kontaktiverkkoa ja tietoja pidetään hyvin arvokkaina, mikä tietenkin hyödyttää Telefonicaa. Asiasta syntyneessä keskustelussa pohdittiin, millaiset tehtävät sopivat entisille komission jäsenille komissaarikauden jälkeen.

Mutta ainakin yhtä usein komission entiset pääjohtajat ja apulaispääjohtajat siirtyvät heti virkakautensa päätyttyä elinkeinoelämän palvelukseen suuripalkkaisiksi konsulteiksi, ja joissakin tapauksissa on tapahtunut suoranainen vaihtokauppa komission ja elinkeinoelämän välillä. Entinen komission virkamies ei tietenkään saa olla entisen toimensa kahlitsema. Samalla on kuitenkin vaadittava, että kyseiset henkilöt eivät virkauransa jälkeen käytä komissiokautensa aikana saamiaan luottamuksellisia tietoja tavalla, joka vääristää kilpailua sisämarkkinoilla.

Onko komissiossa kehitetty eettisiä normeja sille, millaisissa tehtävissä entiset pääjohtajat ja apulaispääjohtajat voivat toimia komissiossa työskentelyn jälkeen?

Neil Kinnockin komission puolesta antama vastaus

(12. maaliskuuta 2002)

Henkilöstösääntöjen 16 ja 17 artiklassa määrätään selvästi entisten virkamiesten ja muiden toimihenkilöiden kunniallisuuteen ja pidättyvyyteen liittyvistä velvollisuuksista palvelussuhteen päätyttyä. Kyseisissä artikloissa määritellään keskeiset eettiset periaatteet, joita entisen henkilöstön on noudatettava.

Eläkkeelle siirtyvälle henkilöstölle muistutetaan kyseisistä periaatteista eläkejärjestelmää esittelevässä oppaassa, jossa erikseen vaaditaan, että virkamiehet tai muut toimihenkilöt eivät saa ottaa vastaan asemaa tai tehtävää, joka on ristiriidassa Euroopan unionin etujen kanssa. Jos eläkkeelle siirtynyt virkamies tai muu toimihenkilö epäilee palvelussuhteen päättymistä seuraavien kolmen vuoden aikana, että jokin suunniteltu toiminta ei ehkä ole kyseisten sääntöjen mukaista, hänen on ilmoitettava asiasta komissiolle. Tällaisia ilmoituksia käsitellään tapauskohtaisesti, ja käsittelyyn osallistuvat oikeudellinen yksikkö, pääsihteeristö ja asiaankuuluvat pääosastot, erityisesti se pääosasto, jossa kyseinen henkilö viimeksi työskenteli. Komissio hyväksyy, että entinen virkamies tai muu toimihenkilö ottaa tehtävän vastaan vain, jos se on todennut, ettei se ole ristiriidassa komission etujen kanssa.

Komissio on henkilöstösääntöjen uudistamisen yhteydessä todennut, että nykyistä järjestelmää ei ole aina käytännössä helppoa soveltaa ja että henkilöstösääntöjen 16 artiklaa olisi näin ollen tarkistettava merkittävällä tavalla. Komissio hyväksyi 20. joulukuuta 2001 ehdotusluonnoksen henkilöstösääntöjen muuttamista koskevaksi neuvoston asetukseksi(1), ja luonnoksessa ehdotetaan muutoksia 16 artiklaan. Ehdotuksen mukaan virkamiehille luotaisiin yleinen velvollisuus ilmoittaa toimielimelle toiminnasta tai työtehtävästä, johon he aikovat ryhtyä palvelussuhteen päätyttyä. Lisäksi sen mukaan määriteltäisiin kriteerejä, joiden perusteella arvioitaisiin, liittyykö aiottuun toimintaan eturistiriita.

Komissio toimitti ehdotusluonnoksen lain mukaisesti toimielinten yhteiselle henkilöstösääntökomitealle 1. helmikuuta 2002 ja pyysi komitealta lausuntoa maaliskuun 2002 loppuun mennessä. Komissio ottaa lausunnon huomioon, ennen kuin se toimittaa ehdotuksen tarvittaessa tarkistettuna virallisesti neuvostolle ja parlamentille.

(1) Teksti on luettavissa (EN, FR, DE) komission uudistusta koskevalla verkkosivulla (http://www.cc.cec/home/admref/en/index.html).